Moontlike oorsaak van ongeluk met Prasa-lokomotief bekend | Maroela Media
Mtura Swartz, uitvoerende hoof van hooflynpassasiersdienste vir die Shosholoza Meyl, het Woensdag aan Maroela Media gesê die ongeluk hou moontlik nie verband met die nuwe lokomotief nie. Hy het gesê 'n inspeksie is by die ongelukstoneel uitgevoer en die voorlopige ondersoek dui daarop dat die ontsporing moontlik veroorsaak is deur onderhoudwerk wat tans deur Transnet aan die spoorlyn gedoen word.
"Die treindrywer is nie omtrent dié werk ingelig nie. Hy het nie te vinnig gery nie. Hy het die normale spoed gery. As hy egter ingelig is omtrent die konstruksiewerk, sou hy spoed verminder het tot 'n veiliger spoed vir die betrokke gebied," het Swartz gesê.
Hy het verduidelik dat enige lokomotief onder dié omstandighede moontlik probleme kon ervaar. Hy het gesê Transnet het Prasa toestemming gegee om die nuwe lokomotief op die spoornetwerk te gebruik.
"Hoewel hierdie slegs voorlopige bevindinge is, is 'n volledige ondersoek van stapel gestuur om die werklike oorsaak van die ontsporing te bepaal," het hy bygevoeg.
Hy het gesê die trein het altesaam 101 mense vervoer en was van Johannesburg op pad na Kaapstad.
Daar is aanvanklik berig dat 12 mense tussen geringe en matige beserings opgedoen het, maar nuwe inligting dui daarop dat 60 mense onder meer behandeling vir skok moes ontvang. "Sover ons kennis strek is almal reeds uit die hospitaal ontslaan. Die trein se assistentdrywer het die seerste gekry, maar is gelukkig nie ernstig beseer nie."
Lees hier hoe 'n Maroela Media-leser wat tydens die voorval op die trein was, dit ervaar het.
Glo dit maar as julle wil.
Soos gewoonlik baie praat, lawaai en geraas, maar steeds geen kommunikasie nie. Die tipiese gewone tekortmominge waaraan ons al daagliks gewoont geraak het.
Hau? What happened?? Dis lekker om net lokomotiewe te koop met ander mense se geld…..maar wat van spoor-onderhoud? Ja, daai waar jy 'n pik en 'n graaf vat….en …Ooo oeps, sorry…Suid Afrika werk nie meer so nie.
ha ha verskonings en verskonings soos gewoonlik is dit een groot toeval dat die lokomotef geval het . Ons grootmense moet die bog sluk ek en glo duisende ander glo nie dit nie
En ek en jy betaal vir hierdie eisssshhhhh. Dis logika om ALMAL in kennis te stel van onderhoudswerk maar selfs op ons paaie is dit 'n instelling om nie waarskutekens op te sit sodat voertuie deur- en in gebiede land met skade, beserings of selfs die dood.